ສະຫະລັດເຈລະຈາໂດຍກົງ ກັບກຸ່ມທາລີບານ
ວາລະສານ New Yorker ລາຍງານວ່າ ລັດຖະບານສະຫະລັດ ເປີດການເຈລະຈາໂດຍກົງ ກັບກຸ່ມທາລີບານ
ວາລະສານທີ່ມີຊື່ສຽງສະບັບນຶ່ງຂອງສະຫະລັດລາຍງານໃນ ວັນສຸກວານນີ້ວ່າລັດຖະບານປະທານາທິບໍດີສະຫະລັດທ່ານ ບາຣັກໂອບາມາໄດ້ເປີດການເຈລະຈາໂດຍກົງແບບລັບໆກັບ ພວກຜູ້ນຳຂອງກຸ່ມທາລີບານ ໃນອັຟການິສຖານ ນັກຂ່າວ Steve Coll ທີ່ເຄີຍໄດ້ຮັບ ລາງວັນ Pulitzer ມາແລ້ວ ຂຽນລົງໃນວາລະສານ New Yorker ກ່າວເຖິງ ການເຈລະຈາທີ່ຍັງດຳເນີນຢູ່ຕໍ່ມານີ້ວ່າ ຢູ່ໃນຮູບລັກສະນະ ຂອງການ “ສຳຫຼວດກວດຄົ້ນ” ບໍ່ເຖິງຂັ້ນກັບ ເປັນການເຈ ລະຈາສັນຕິພາບເທື່ອ ທ່ານ Coll ເວົ້າວ່າ ຫຼາຍໆຄົນທີ່ໄດ້ຮັບລາຍງານກ່ຽວກັບການເຈລະຈາດັ່ງກ່າວໄດ້ແຈ້ງໃຫ້ ທ່ານຊາບໃນສັບປະດາແລ້ວ ບົດຂຽນຂອງວາຣະສານ New Yorker ເວົ້າວ່າ ການເຈລະຈາທີ່ວ່ານີ້ແມ່ນຄວາມສຳເລັດ ທາງດ້ານການທູດຄັ້ງສຸດທ້າຍຂອງມື້ລາງທ່ານ Richard Hol-brooke ທູດພິເສດຂອງສະ ຫະລັດ ຮັບຜິດຊອບກ່ຽວກັບເລື່ອງ ອັຟການິສຖານ ແລະປາກິສຖານ ບົດຂຽນນີ້ກ່າວວ່າ ທ່ານ Holbrooke ທີ່ເສຍຊີວິດຢ່າງກະທັນຫັນໃນເດືອນທັນວາປີກາຍ ມີຊີວິດຍືນດົນພໍຈົນ ໄດ້ເຫັນຄຳແນະນຳຂອງທ່ານໃຫ້ເປີດການເຈລະຈາກັບພວກທາລີບານນັ້ນ ຖືກຮັບເອົາ ໃນຕອນເຊົ້າຂອງມື້ວານນີ້ ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ກ່າວວ່າ ພວກທາລີບານ ບໍ່ສາມາດທີ່ຈະເອົາຊະນະ ຫຼືທົນຕໍ່ການກົດດັນທາງທະ ຫານຂອງສະຫະລັດໄດ້ ແລະຕ້ອງໄດ້ຕັດຂາດ ກັບກຸ່ມກໍ່ການຮ້າຍອາລກາຍດາ ແລະສ້າງ ຄວາມປອງດອງຊາດກັບລັດຖະບານອັຟການິສຖານ ໃນຄຳປາໄສຕໍ່ອົງການ Asia Society ທີ່ນະຄອນນິວຢອກ ທ່ານນາງ Clinton ກ່າວວ່າ ພວກທາລີບານກຳລັງປະເຊີນກັບການທີ່ຈະຖືກລະບຸວ່າເປັນສັດຕູຂອງປະຊາຄົມນາໆຊາດ ຖ້າຫາກບໍ່ຍອມຕັດຂາດ ກັບກຸ່ມກໍ່ການຮ້າຍອາລກາຍດາ ນອກນັ້ນທ່ານນາງ Clinton ຍັງໄດ້ປະກາດໃຫ້ຊາບວ່ານັການທູດອະວຸໂສ Marc Gross- man ຈະກັບຄືນເຂົ້າມາເຮັດວຽກເປັນທູດພິເສດຄົນໃໝ່ຮັບຜິດຊອບກ່ຽວກັບເລື່ອງອັຟກາ ນິສຖານ ແລະປາກິສຖານ ທ່ານ Grossman ໄດ້ອອກກິນເບ້ຍບຳນານ ໃນປີ 2005 ໃນຖານະລັດຖະມົນຕີຊ່ອຍວ່າ ການກະຊວງການຕ່າງປະເທດສະຫະລັດ ຮັບຜິດຊອບກ່ຽວກັບກິດຈະການດ້ານການເມືອງ ຊຶ່ງຕາມປົກກະຕິແລ້ວ ແມ່ນຕຳແໜ່ງສູງສຸດສຳລັບພວກເຈົ້າໜ້າທີ່ກະຊວງການຕ່າງປະເທດ ມືອາຊີບ